Panayiotou hoor vandag oor borgtogChristopher Panayiotou tydens ‘n vorige hofverskyning. Foto: ANA Die hooggeregshof in Grahamstad het verlede week Panayiotou se appèlaansoek teen ŉ vorige besluit om hom borgtog te weier, aangehoor. Adv. Mike Hellens, vir Panayiotou, het onder meer aangevoer dat landdros Abigail Beaton fouteer het in haar bevinding dat Panayiotou ŉ vlugrisiko is en dat hy finansiële probleme het. Beaton het Panayiotou op 5 Junie borgtog geweier. Hellens het gesê sy kliënt is bereid om aan streng borgtogvoorwaardes te voldoen, asook om tot R200 000 te betaal vir borgtog. Regter Glen Gossen het gesê hy sal op 28 Julie uitspraak lewer. Panayiotou het Luthando Siyoli glo betaal om die huurmoord op sy vrou te reël. Siyoli het as uitsmyter gewerk by ŉ nagklub wat Panayiotou besit. Siyoli het glo vir Sizwe Vumazonke genader om die moord te pleeg. Panayiotou het na bewering R70 000 vir die moord betaal, waarvan Vumazonke R40 000 en Siyoli R30 000 ontvang het. Jayde (29) is op 21 April buite haar huis in Kabegapark, Port Elizabeth, ontvoer terwyl sy gewag het op ŉ saamrygeleentheid na Riebeeck College, waar sy ŉ onderwyseres was. Haar liggaam is die volgende dag buite die Kwanobuhle informele nedersetting in Uitenhage gevind. Klik hier vir alle vorige berigte oor die Jayde Panayiotou-saak op Maroela Media.